ఒక చిన్న హాస్య సన్నివేశం ఇవ్వు మరియు దాని యొక్క టైటిల్ తెలివి తక్కువ రాజు తెలివైన మంత్రి ఉండే లాగా ఇవ్వు.
శీర్షిక: 'తెలివి తక్కువ రాజు తెలివైన మంత్రి' 

 ఒకానొక రాజ్యంలో రాజుగారు తన మహామంత్రిని పిలిచి ‘‘మన రాజ్యంలో మహా తెలివైన వారు ఉన్నట్లే, మహా తెలివితక్కువ వాళ్లూ ఉంటారు కదా?’’ అని అడిగాడు.
మంత్రి (సంశయిస్తూనే) ‘‘అవును.. ఉంటారు ప్రభూ’’ అన్నాడు.
‘‘అయితే మన రాజ్యమంతా గాలించి, అందరిలో కెల్లా అతి తెలివితక్కువ వాళ్లను అయిదుగురిని వెదికి పట్టుకుని, సభలో హాజరు పరచండి’’ అని ఆజ్ఞాపించాడు రాజు.
మంత్రి ‘చిత్తం ప్రభూ’ అని సభ నుంచి నిష్క్రమించాడు గానీ మనసంతా ‘ఎలా?’ అన్న ఆలోచనలతోనే నిండిపోయింది.
‘ఎవడికైనా కొన్ని పరీక్షలు పెట్టో, ప్రశ్నలు అడిగో వాడు తెలివైనవాడో, కాడో తేల్చుకోవచ్చు. మరి, తెలివితక్కువ వాడినెలా గుర్తించాలి?’ ఈ సంకటం నుండి బయటపడటమెలాగో అర్థం కాలేదు మంత్రికి.
‘ఒప్పుకున్నాక తప్పదుగా, రాజాజ్ఞ మరి’ అని నిట్టూర్పు విడిచి తెలివితక్కువ వాళ్లను వెదకడానికి బయలుదేరాడు.
ఒక నెల రోజుల పాటు రాజ్యమంతా తిరిగి ఇద్దరిని పట్టుకుని సభలో హాజరు పరిచాడు.
‘‘మహామంత్రీ మీరు పొరబడినట్లున్నారే.. లేక లెక్క తప్పారా? మేము అయిదుగురిని ప్రవేశపెట్టమన్నాం. మీరు ఇద్దరిని మాత్రమే వెంట తీసుకుని వచ్చారు’’ కోపంగా అన్నాడు రాజు.
‘‘మహాప్రభూ! తమరు నేను చెప్పేది కొంచెం ఆలకించండి’’ అన్నాడు మంత్రి.
‘‘సరే సెలవియ్యండి’’ అన్నాడు రాజు.
‘‘నేను రాజ్యమంతా తిరుగుతుండగా.. ఇతను ఒక ఎడ్లబండి మీద కూర్చుని తలపై ఒక పెద్దమూటను పెట్టుకుని వెళుతూ కనిపించాడు. అలా ఎందుకని అడుగగా ‘మూటను బండి మీద పెడితే ఎడ్లకు భారమవుతుంది’ అని సమాధానమిచ్చాడు. అందుకే ఇతనిని అయిదవ తెలివితక్కువ వాడిగా తీసుకొచ్చాను’’ అంటూ ఆగాడు మంత్రి.
‘‘భేష్! తరువాత...’’ అని అడిగాడు రాజు.
‘‘ఈ రెండో అతను తన ఇంటి పైకప్పు మీద పెరిగిన గడ్డిని తినిపించడానికి తన గేదెను ఇంటి పైకప్పు మీదకు లాగుతూ కనిపించాడు. కావున ఇతడిని నాలుగవ తెలివితక్కువ వాడిగా ప్రవేశపెట్టాను’’ అన్నాడు మంత్రి.
మళ్లీ రాజు ‘‘భేష్! ఆ తర్వాత...’’ అని అడిగాడు.
‘‘రాజ్యంలో చాలా సమస్యలుండగా, వాటినన్నింటిని పక్కనబెట్టి తెలివితక్కువ వాళ్లను వెదకటంలో నెలరోజుల పాటు సమయం వృథాగా గడిపాను కాబట్టి నేను మూడవ తెలివితక్కువ వాడిని’’ అని ఆగాడు మంత్రి.
రాజు (గట్టిగా నవ్వుతూ) ‘‘తరువాత’’ అంటూ మరింత ఉత్సాహంగా అడిగాడు.
‘‘పరిష్కరించాల్సిన సమస్యలెన్నో ఉండగా, బాధ్యతలన్నీ విస్మరించి, తెలివితక్కువ వాళ్లకోసం వెదకమన్న తమరు రెండో వారు’’
అది వినగానే సభలోని వారంతా నిశ్చేష్టులై చూస్తుండిపోయారు. నిశ్శబ్దం ఆవరించింది అంతటా.
రాజుకు కోపం వచ్చినా తేరుకుని ‘‘మంత్రిగారూ సందేహం లేదు. మీ మాటల్లో.. వాస్తవానికి దగ్గరగానూ, నిస్సందేహంగా నిజాయితీతో కూడిన నిజముంది. సరే మొదటి తెలివితక్కువ వారెవరో తెలియజెప్పండి’’ అన్నాడు.
‘‘చేయాల్సిన పనులన్నీ మానేసి నెట్ ఆన్ చేసుకుని వాట్సా్పలో ఈ మెసేజ్ చదువుతున్నాడే.. వాడే ఆ మొదటివాడు.’’